РЕПУБЛИКА СРБИЈА

НАРОДНА СКУПШТИНА

Одбор за права детета

01 Број 06-2/136-20

29. октобар 2020. године

Б е о г р а д

З А П И С Н И К

 ПРВЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 26. ОКТОБРА 2020. ГОДИНЕ

Седница је почела у 13,25 часова.

# Седницом је сагласно члану 47. став 2. Пословника Народне скупштине, председавао Ивица Дачић, председник Народне скупштине и председник Одбора за права детета.

# Седници су присуствовали чланови Одбора: Елвира Ковач и Муамер Зукурлић, потпредседници Народне скупштине, Јелена Обрадовић, Никола Лазић, Наташа Ивановић, Дубравка Филиповски, Милија Милетић, Миланка Јевтовић Вукојичић, Милијана Сакић, Радомир Дмитровић, Јелисавета Вељковић, Анамарија Вичек, Загорка Алексић, Данијела Вељовић и Мирсад Хоџић.

Седници Одбора је присуствовао заменик одсутног члана Одбора Љиљана Малушић (Јелена Мијатовић, члан).

Седници Одбора нису присуствовали: др Владимир Орлић, Стефан Кркобабић, Радован Тврдишић и Марија Јевђић, потпредседници Народне скупштине, као ни следећи чланови Одбора Мисала Праменковић и проф. др Александра Павловић Марковић, нити њихови заменици.

Седници је присуствовао и народни посланик Илија Животић.

Пре преласка на рад по дневном реду, председник Одбора је подсетио присутне да је чланом 25. Пословника Народне скупштине утврђено да одбор на првој седници бира из реда својих чланова, председника и заменика председника, као и да је чланом 47. став 2. Пословника Народне скупштине прописано да је председник Народне скупштине, уједно и председник Одбора за права детета. Сходно томе, одређен је следећи

Д н е в н и р е д:

1. Избор заменика председника Одбора.

**Прва тачка дневног реда - Избор заменика председника Одбора.**

У дискусији су учествовали народни посланици: Ивица Дачић, председник Одбора и Дубравка Филиповски, члан Одбора.

Народни посланик, члан Одбора Дубравка Филиповски, је предложила и образложила предлог да народни посланик Јелена Мијатовић, члан Одбора буде изабрана за заменика председника Одбора.

Пошто није било других предлога, Одбор је једногласно (17 „за“, није било против, није било уздржаних) изабрао народног посланика Јелену Мијатовић за заменика председника Одбора за права детета.

Председник Одбора је укратко информисао народне посланике који су у Дванаестом Сазиву Народне скупштине први пут чланови и заменици чланова Одбора за права детета, и том приликом је указао на специфичности које Одбор има у односу на друге одборе у Народној скупштини, са посебним освртом на чл. 47. и 67. Пословника Народне скупштине којима су прописани састав и надлежност Одбора. С тим у вези, истакао је да се Одбор за права детета образује као посебно стално радно тело Народне скупштине, као и да Одбор, осим председника Народне скупштине који је, по функцији, председник Одбора, чине и потпредседници Народне скупштине, представници посланичких група у Народној скупштини и председник Одбора за рад, социјална питања, друштвену укљученост и смањење сиромаштва. Такође је указао да, за разлику од других одбора у Народној скупштини, којима је број чланова дефинисан Пословником Народне скупштине, Одбор за права детета нема такву одредбу, већ број чланова Одбора зависи од броја потпредседника и броја образованих посланичких група у Народној скупштини. Наиме, председник Одбора је позвао чланове и заменике чланова Одбора, да уколико имају неке предлоге или сугестије у вези са радом Одбора у будућем периоду, исте доставе Служби Одбора како би се заједнички учествовало у израдили план рада Одбора.

 Полазећи од тога да је Пословником Народне скупштине предвиђено да председник Народне скупштине буде на челу Одбора за права детета, Ивица Дачић, председник Одбора је истакао да, и поред свих политичких тема које су актуелне, свакако једна од најважнијих тема која се тиче сваког човека јесу управо права детета. Зато је председник Одбора упутио позив члановима и заменицима чланова Одбора да приступе веома одговорно и креативно раду Одбора и изразио спремност да да максимални допринос, заједно са свима, у наредном периоду, како би се осмислиле активности Одбора јер је мишљења да је област права детета изузетно велика и значајна, као и да зависи од свих како и на који начин ће да искористе могућности предвиђене Пословником Народне скупштине.

Седница је завршена у 13,40 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ПРЕДСЕДНИК ОДБОРА

 Јелена Ђорић Ивица Дачић